CELEX: 32020R0762
Language: hu
Date: 2020-06-09 00:00:00
Title: A Bizottság (EU) 2020/762 rendelete (2020. június 9.) a 142/2011/EU rendeletnek a kedvtelésből tartott állatok nyers eledelére vonatkozó mikrobiológiai előírások, az engedélyezett létesítményekre vonatkozó követelmények, az alternatív módszerként alkalmazott Brookes gázosítási eljárásra és a kiolvasztott zsírok hidrolízisére alkalmazandó technikai paraméterek, valamint a feldolgozott trágyának, bizonyos állatok vérének, valamint bizonyos vértermékeknek és köztes termékeknek a kivitele tekintetében történő módosításáról (EGT-vonatkozású szöveg)

10.6.2020   
               
               
                  HU
               
               
                  Az Európai Unió Hivatalos Lapja
               
               
                  L 182/3
               
            
         A BIZOTTSÁG (EU) 2020/762 RENDELETE
         (2020. június 9.)
         a 142/2011/EU rendeletnek a kedvtelésből tartott állatok nyers eledelére vonatkozó mikrobiológiai előírások, az engedélyezett létesítményekre vonatkozó követelmények, az alternatív módszerként alkalmazott Brookes gázosítási eljárásra és a kiolvasztott zsírok hidrolízisére alkalmazandó technikai paraméterek, valamint a feldolgozott trágyának, bizonyos állatok vérének, valamint bizonyos vértermékeknek és köztes termékeknek a kivitele tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendeletre (1) és különösen annak 7. cikke (2) bekezdésére, 20. cikkének (11) bekezdésére, 21. cikke (6) bekezdésének d) pontjára, 27. cikkének b) és c) pontjára, 31. cikkének (2) bekezdésére, 40. cikkének b), d) és e) pontjára, 41. cikke (1) bekezdésének második albekezdésére, 41. cikke (3) bekezdésének első albekezdésére, 42. cikke (2) bekezdésének a), b) és c) pontjára, valamint 43. cikke (3) bekezdésének első albekezdésére,
         mivel:
         
                     (1)
                  
                  
                     A 142/2011/EU bizottsági rendelet (2) meghatározza az állati melléktermékekre és az azokból származó termékekre vonatkozó köz- és állategészségügyi szabályokat az e termékekhez kapcsolódó köz- és állategészségügyi kockázatok megelőzése és minimálisra csökkentése érdekében. Ezek a szabályok többek között magukban foglalják a kedvtelésből tartott állatok nyers eledelére vonatkozó mikrobiológiai szabványokat, az egyes engedélyezett létesítményekre vonatkozó követelményeket, a szarv és szarvtermékek, illetve a pata és patatermékek behozatalára vonatkozó feltételeket, valamint a feldolgozott trágyának, bizonyos állatok vérének, a vértermékeknek és a köztes termékeknek a kivitelére vonatkozó szabályokat is.
                  
               
                     (2)
                  
                  
                     Az 1069/2009/EK rendelet 26. cikke (1) bekezdésének megfelelően a 853/2004/EK európai parlamenti és tanácsi rendelet (3) 4. cikkével vagy a 852/2004/EK európai parlamenti és tanácsi rendelet (4) 6. cikkével összhangban engedélyezett vagy nyilvántartásba vett üzemek bizonyos körülmények között elvégezhetik a helyszínen képződő állati melléktermékek kezelését, feldolgozását és tárolását. Ezért indokolt, hogy az engedélyezett vágóhidak bizonyos, a szabvány vagy alternatív feldolgozási módszerként felsorolt módszerektől eltérő kémiai módszereket is alkalmazhassanak egyes 3. kategóriába tartozó, helyszínen képződött anyagok tartósítása céljából, hogy folyékony anyagot kapjanak, amely könnyebben tárolható és szállítható.
                  
               
                     (3)
                  
                  
                     Alternatív feldolgozási módszerként nem engedélyezett kémiai tartósítással nem állítanak elő a nyersanyagokból állati melléktermékekből származó termékeket. A jogbiztonság érdekében rendelkezni kell az említett anyagok tárolásáról és szállításáról, valamint az azt követő ártalmatlanításáról vagy felhasználásáról. A 142/2011/EU rendelet 19. cikkét és IX. mellékletét ezért ennek megfelelően módosítani kell.
                  
               
                     (4)
                  
                  
                     A 142/2011/EU rendelet I. melléklete meghatározza a „termesztőközeg” fogalmát. A gombatermesztésben széles körben alkalmaznak termesztőközegeket. A „termesztőközeg” fogalommeghatározásának ki kell térnie a termesztőközegek gombatermesztésben történő felhasználására is.
                  
               
                     (5)
                  
                  
                     A 142/2011/EU rendelet I. mellékletébe fel kell venni a „technológiai higiéniai kritérium” fogalommeghatározását annak érdekében, hogy a rendelet XIII. melléklete II. fejezetének 6. pontjában a termékre vonatkozóan meghatározott, Enterobacteriaceae-számláláson alapuló jelenlegi szabvány helyébe az előírt minták száma és az Enterobacteriaceae baktériumcsaládra vonatkozó határértékek lépjenek a gyártástechnológia elfogadható működését jelző elfogadható kritériumként.
                  
               
                     (6)
                  
                  
                     A 142/2011/EU rendelet I. mellékletét ennek megfelelően módosítani kell.
                  
               
                     (7)
                  
                  
                     Az új tudományos és műszaki fejlemények fényében a Brookes gázosítási eljárás hőmérsékleti paramétereit össze kell hangolni az állati melléktermékek elégetésére vonatkozó meglévő szabványokkal. A 142/2011/EU rendelet IV. mellékletét ezért ennek megfelelően módosítani kell.
                  
               
                     (8)
                  
                  
                     A 142/2011/EU rendelet VIII. mellékletének II. fejezete meghatározza az állati melléktermékek azonosítására – többek között a címkézésre – vonatkozó követelményeket. A kedvtelésből tartott állatok nyers eledelét ennek megfelelő címkével kell ellátni, hogy megelőzhető legyen az élelmiszerek szennyeződése vagy az emberek megfertőződése.
                  
               
                     (9)
                  
                  
                     A 142/2011/EU rendelet VIII. mellékletét ezért ennek megfelelően módosítani kell.
                  
               
                     (10)
                  
                  
                     A 2073/2005/EK bizottsági rendelet (5) technológiai higiéniai kritériumokat vezetett be, hogy tudományos kockázatértékelés alapján biztosítsa az élelmiszerek biztonságosságát. Ugyanezen elvek alapján a kedvtelésből tartott állatok nyers eledelének biztonságossága abban az esetben is biztosítható, ha az Enterobacteriaceae baktériumcsaládra vonatkozóan betartandó mikrobiológiai szabványok helyébe az előkészített húsok – vagyis az emberi fogyasztásra szánt feldolgozatlan húsok – vonatkozásában megállapított technológiai higiéniai kritériumoknak való megfelelésre vonatkozó rendelkezések lépnek, a 2073/2005/EK rendelet I. melléklete 2. fejezetének 2.1.8. pontjának megfelelően. Az 142/2011/EU rendelet XIII. mellékletének II. fejezetét ezért ennek megfelelően módosítani kell.
                  
               
                     (11)
                  
                  
                     A tudomány támogatása érdekében a természettudományos gyűjteményekben szereplő egyes tárgyak esetében eltérést kell biztosítani. A 142/2011/EU rendelet XIII. melléklete VI. fejezetének a vadásztrófeákra és egyéb preparátumokra megállapított követelményeit ennek megfelelően módosítani kell.
                  
               
                     (12)
                  
                  
                     A 142/2011 rendelet XIII. mellékletének XI. fejezete egyedi követelményeket határoz meg a zsírszármazékokra vonatkozóan. Egyértelművé kell tenni, hogy a feldolgozás során el kell érni legalább a követelmények által előírt hőmérsékletet. A 142/2011/EU rendelet XIII. mellékletének XI. fejezetét ennek megfelelően helyesbíteni kell.
                  
               
                     (13)
                  
                  
                     Az egyes, csontból, szarvból és patából nyert termékek behozatalára vonatkozó, a 142/2011/EU rendelet XIV. melléklete II. fejezete 7. szakasza 2.d) pontjában meghatározott követelmények együttesen érvényes követelményekként is értelmezhetők. A 2.d) pontot ezért felül kell vizsgálni, egyértelművé téve, hogy az említett követelményeknek nem egyszerre, hanem vagylagosan kell teljesülniük.
                  
               
                     (14)
                  
                  
                     A XIV. melléklet V. fejezete szabályokat állapít meg a feldolgozott trágya kivitelére vonatkozóan. A 3. kategóriába tartozó anyagból előállított szerves trágyák és talajjavító szerek kivitelére vonatkozóan a 999/2001/EK európai parlamenti és tanácsi rendeletben (6) megállapított követelmények felülvizsgálatát követően a feldolgozott trágya kivitelére vonatkozó szabályokat össze kell hangolni a fent említett új követelményekkel.
                  
               
                     (15)
                  
                  
                     Az 1069/2009/EK rendelet 43. cikke előírja, hogy egyes 1. és 2. kategóriába tartozó anyagok kivitele csak harmonizált szabályok alapján engedélyezhető. A 142/2011/EU rendelet XII. melléklete, valamint XIV. melléklete II. fejezetének 2. és 3. szakasza meghatározza azokat a feltételeket, amelyek mellett bizonyos állatok vére, valamint bizonyos vértermékek és köztes termékek egyes gyógyszeripari végtermékek előállítása céljából vagy a gyógyszeripari gyártási lánc egy adott termelési szakaszában történő felhasználás érdekében importálhatók. Ezért engedélyezni kell a behozatalra vagy a forgalomba hozatalra vonatkozó követelményeknek megfelelő vér, vértermékek és köztes termékek kivitelét, és a 142/2011/EU rendelet XIV. mellékletének V. fejezetében meg kell állapítani a kivitelre vonatkozó szabályokat.
                  
               
                     (16)
                  
                  
                     A 142/2011/EU rendelet XIV. mellékletének V. fejezetét ennek megfelelően módosítani kell.
                  
               
                     (17)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A 142/2011/EU rendelet a következőképpen módosul:
            
                        1.
                     
                     
                        A 19. cikk a következőképpen módosul:
                        
                                    a)
                                 
                                 
                                    a b) pont a következő alponttal egészül ki:
                                    
                                                „xi.
                                             
                                             
                                                a 3. kategóriába tartozó anyagokat érintő fázisátmeneti eljárások, például:
                                                
                                                            —
                                                         
                                                         
                                                            a vér termokoagulációja,
                                                         
                                                      
                                                            —
                                                         
                                                         
                                                            vércentrifugálás,
                                                         
                                                      
                                                            —
                                                         
                                                         
                                                            a IX. melléklet V. fejezete szerinti elkülönítés,
                                                         
                                                      
                                                            —
                                                         
                                                         
                                                            az e rendeletben meghatározott feldolgozási módszerekkel történő feldolgozásra szánt pata, sertéssörte, toll és szőr hidrolízise.”
                                                         
                                                      
                                          
                              
                                    b)
                                 
                                 
                                    a d) pont helyébe a következő szöveg lép:
                                    
                                                „d)
                                             
                                             
                                                V. fejezet, amennyiben a gazdaságban állati melléktermékeket tárolnak az említett rendelet 24. cikke (1) bekezdése h) vagy i) pontjának megfelelően, feltéve, hogy a feldolgozatlan állati melléktermékeket a későbbiekben az említett rendelet 4. cikkében említettek szerint ártalmatlanítják;”;
                                             
                                          
                              
                                    c)
                                 
                                 
                                    a szöveg a következő ponttal egészül ki:
                                    
                                                „e)
                                             
                                             
                                                Amennyiben a b) pont i–vii. és xi. alpontjában említett műveletekre az 1069/2009/EK rendelet 26. cikkének (1) bekezdésében említett, a szóban forgó anyagokat létrehozó engedélyezett létesítmény vagy üzem területén kerül sor, az illetékes hatóság az említett rendelet 23. cikke szerinti nyilvántartásba vétel vagy a rendelet 24. cikke (1) bekezdésének h) pontja szerinti engedélyezés hiányában is engedélyezheti a műveletet, feltéve, hogy az állati melléktermékeket az 1069/2009/EK rendelettel összhangban tárolják, szállítják és ártalmatlanítják, illetve feldolgozatlan állati melléktermékként használják fel.”
                                             
                                          
                              
                  
                        2.
                     
                     
                        Az I., a IV., a VIII., a IX., a XIII. és a XIV. melléklet az e rendelethez tartozó melléklet szövegének megfelelően módosul.
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 300., 2009.11.14., 1. o.
         
         
            (2)  A Bizottság 142/2011/EU rendelete (2011. február 25.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állategészségügyi ellenőrzése alóli, az irányelv szerinti mentesítése tekintetében történő végrehajtásáról (HL L 54., 2011.2.26., 1. o.).
         
            (3)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).
         
            (4)  Az Európai Parlament és a Tanács 852/2004/EK rendelete (2004. április 29.) az élelmiszer-higiéniáról (HL L 139., 2004.4.30., 1. o.).
         
            (5)  A Bizottság 2073/2005/EK rendelete (2005. november 15.) az élelmiszerek mikrobiológiai kritériumairól (HL L 338., 2005.12.22., 1. o.).
         
            (6)  Az Európai Parlament és a Tanács 999/2001/EK rendelete (2001. május 22.) egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról (HL L 147., 2001.5.31., 1. o.).
      
      
         
            MELLÉKLET
            A 142/2011/EU rendelet I., IV., VIII., IX., XIII. és XIV. melléklete a következőképpen módosul:
            
                        1.
                     
                     
                        Az I. melléklet 59. pontja helyébe a következő szöveg lép, és a szöveg a következő, 60. ponttal egészül ki:
                        
                                    „59.
                                 
                                 
                                    »termesztőközeg«: a helyi talajtól eltérő olyan anyagok, például virágföld, amelyekben növényeket vagy gombát termesztenek, és amelyet a helyi talajtól függetlenül használnak;
                                 
                              
                                    60.
                                 
                                 
                                    »technológiai higiéniai kritérium«: a gyártástechnológia elfogadható működését jelző kritérium. E kritérium nem vonatkozik a már forgalomba hozott termékekre. A kritérium meghatározza azt az indikatív szennyezettségi értéket, amely felett korrekciós intézkedésekre van szükség annak érdekében, hogy a gyártási folyamat higiéniája megfeleljen a takarmánybiztonság általános követelményeinek.”
                                 
                              
                  
                        2.
                     
                     
                        A IV. melléklet IV. fejezete 2. szakasza E2. pontjának d) pontja helyébe a következő szöveg lép:
                        
                                    „d)
                                 
                                 
                                    Valamennyi feldolgozási egységnek két égetőből és két másodlagos ventilátorból kell állnia arra az esetre, ha az egyik égető vagy ventilátor meghibásodna. A másodlagos kamrát úgy kell kialakítani, hogy bármely tüzelési feltétel mellett legalább 850 °C-on történő és legalább két másodpercig tartó tartózkodási időt biztosítson;”.
                                 
                              
                  
                        3.
                     
                     
                        A VIII. melléklet II. fejezetének 2.b) pontja a következőképpen módosul:
                        
                                    i.
                                 
                                 
                                    a vii. alpont helyébe a következő szöveg lép:
                                    
                                                „vii.
                                             
                                             
                                                a kedvtelésből tartott állatok eledele esetében a »Kizárólag kedvtelésből tartott állatok eledeleként használható fel. Élelmiszerektől elkülönítve tárolandó. A termék alkalmazását követően mosson kezet, és tisztítsa meg a használt szerszámokat, eszközöket és felületeket« felirat;”;
                                             
                                          
                              
                                    ii.
                                 
                                 
                                    a szöveg a következő xxi. alponttal egészül ki:
                                    
                                                „xxi.
                                             
                                             
                                                a VIII. melléklet VII. fejezetében említett, méregtelenítésre szánt anyagok esetében a következő szöveg: »méregtelenítésre szánt anyag. Forgalomba hozatalra nem alkalmas.«”
                                             
                                          
                              
                  
                        4.
                     
                     
                        A IX. melléklet II. fejezetének j) pontja helyébe a következő szöveg lép, továbbá a szöveg az alábbi új k) ponttal egészül ki:
                        
                                    „j)
                                 
                                 
                                    szitálás;
                                 
                              
                                    k)
                                 
                                 
                                    a 3. kategóriába tartozó anyagokat érintő fázisátmeneti eljárások, például a vér termokoagulációja, vércentrifugálás, a IX. melléklet V. fejezete szerinti elkülönítés, valamint az e rendeletben meghatározott feldolgozási módszerekkel történő feldolgozásra szánt pata, sertéssörte, toll és szőr hidrolízise.”
                                 
                              
                  
                        5.
                     
                     
                        A XIII. melléklet a következőképpen módosul:
                        
                                    a)
                                 
                                 
                                    a II. fejezet 6. pontja helyébe a következő szöveg lép:
                                    
                                                „6.
                                             
                                             
                                                Az alábbi szabványok betartásának ellenőrzése érdekében az előállítás és/vagy tárolás során (az elszállítás előtt) szúrópróbaszerű mintákat kell venni a kedvtelésből tartott állatok nyers eledeléből:
                                                Salmonella: 25 g-ban nem mutatható ki, n = 5, c = 0, m = 0, M = 0.
                                                A kedvtelésből tartott állatok nyers eledele előállítási folyamatának meg kell felelnie a következő technológiai higiéniai kritériumnak:
                                                Enterobacteriaceae: n = 5, c = 2, m = 500 1 g-ban, M = 5 000 1 g-ban
                                                Ahol:
                                                
                                                            n
                                                         
                                                         
                                                            =
                                                         
                                                         
                                                            a vizsgálandó minták száma;
                                                         
                                                      
                                                            m
                                                         
                                                         
                                                            =
                                                         
                                                         
                                                            a baktériumok számának küszöbértéke; az eredmény akkor tekintendő kielégítőnek, ha a baktériumok száma az összes mintában nem több, mint m;
                                                         
                                                      
                                                            M
                                                         
                                                         
                                                            =
                                                         
                                                         
                                                            a baktériumok megengedett legnagyobb száma; az eredmény akkor tekintendő nem kielégítőnek, ha a baktériumok száma egy vagy több mintában M vagy ennél nagyobb; és
                                                         
                                                      
                                                            c
                                                         
                                                         
                                                            =
                                                         
                                                         
                                                            azon minták száma, amelyeknél a baktériumok száma m és M között lehet; a minta még akkor is elfogadhatónak tekintendő, ha a baktériumok száma a többi mintában m vagy annál kisebb.
                                                         
                                                      Az üzemeltetőknek a veszélyelemzés és a kritikus szabályozási pontok rendszerének (HACCP-rendszer) elvein alapuló eljárásaik részeként intézkedéseket kell hozniuk annak biztosítására, hogy az ellenőrzésük alá tartozó nyersanyagoknak és a kedvtelésből tartott állatok ellenőrzésük alá tartozó nyers eledelének beszerzése, kezelése és feldolgozása oly módon történjen, hogy teljesüljenek az említett biztonsági előírások és a technológiai higiéniai kritérium. Ha nem teljesülnek a biztonsági előírások és a technológiai higiéniai kritérium, az üzemeltetőnek arányos korrekciós intézkedéseket kell hoznia az 1069/2009/EK rendelet 29. cikke (1) bekezdése bevezető mondatában említett írásbeli eljárásnak és az említett rendelet 29. cikke (2) bekezdése e) és f) pontjában meghatározott, HACCP-elveken alapuló eljárásoknak megfelelően.
                                                A meg nem felelést és annak okát (amennyiben sikerült feltárni), továbbá az alkalmazott korrekciós intézkedéseket és az ellenőrzési intézkedések eredményeit be kell jelenteni az illetékes hatóságnak. Ha az illetékes hatóság nincs meggyőződve arról, hogy meghozták a szükséges korrekciós intézkedéseket, külön intézkedéseket írhat elő az üzemeltető számára, beleértve a kezelésre vonatkozó címkék alkalmazását, és további minták mikrobiológiai vizsgálatát is előírhatja az üzemeltető számára.”;
                                             
                                          
                              
                                    b)
                                 
                                 
                                    a VI. fejezet C.1. e) pontja helyébe a következő szöveg lép:
                                    
                                                „e)
                                             
                                             
                                                azok természettudományos gyűjteményekben szereplő vagy pedig tudományos népszerűsítő célt szolgáló tárgyak, és:
                                                
                                                            i.
                                                         
                                                         
                                                            azokat olyan szerekben tartósítják, mint pl. alkohol vagy formaldehid, amelyek lehetővé teszik, hogy kiállítsák őket;
                                                         
                                                      
                                                            ii.
                                                         
                                                         
                                                            teljes egészükben mikroszkóp-tárgylemezek közé vannak helyezve; vagy
                                                         
                                                      
                                                            iii.
                                                         
                                                         
                                                            teljes csontvázakból vagy azok részeiből, csontokból vagy fogakból állnak, és azokat kizárólag múzeumok és oktatási intézmények cserélhetik ki egymás között;”;
                                                         
                                                      
                                          
                              
                                    c)
                                 
                                 
                                    a XI. fejezet 1.a) pontja helyébe a következő szöveg lép:
                                    
                                                „a)
                                             
                                             
                                                transzészterifikálás vagy hidrolízis legalább 200 °C-os hőmérsékleten az ehhez tartozó megfelelő nyomáson legalább 20 percen keresztül (glicerin, zsírsavak és észterek);”.
                                             
                                          
                              
                  
                        6.
                     
                     
                        A XIV. melléklet a következőképpen módosul:
                        
                                    a)
                                 
                                 
                                    a II. fejezetben a 7. szakasz 2.d) pontja helyébe a következő szöveg lép:
                                    
                                                „d)
                                             
                                             
                                                annak a megerősítése, hogy a terméket nem szánják egyetlen szakaszban sem élelmiszerben, takarmányanyagban, szerves trágyában vagy talajjavító szerben történő felhasználásra, és azt
                                                
                                                            i.
                                                         
                                                         
                                                            egészséges, vágóhídon vágott állatból nyerték; és
                                                         
                                                      
                                                            ii.
                                                         
                                                         
                                                            vagy legalább 20 °C-os átlaghőmérsékleten szárították 42 napon keresztül; és/vagy
                                                         
                                                      
                                                            iii.
                                                         
                                                         
                                                            legalább 80 °C-os maghőmérséklettel járó, egy órán keresztül tartó hőkezelésnek vetették alá; és/vagy
                                                         
                                                      
                                                            iv.
                                                         
                                                         
                                                            legalább 800 °C-os maghőmérséklettel járó, egy órán keresztül tartó hamvasztásnak vetették alá; és/vagy
                                                         
                                                      
                                                            v.
                                                         
                                                         
                                                            olyan savanyítási folyamatnak vetették alá, amelynek eredményeként a pH-értéket legalább egy órán keresztül 6 alatt tartották.”;
                                                         
                                                      
                                          
                              
                                    b)
                                 
                                 
                                    a II. fejezetben a 9. szakasz a) pontjának i. alpontja helyébe a következő szöveg lép:
                                    
                                                „i.
                                             
                                             
                                                biodízel, olajkémiai termékek vagy a IV. melléklet IV. fejezete 2. szakaszának L. pontjában említett kezelésen átesett megújuló üzemanyagok előállítására szánt anyagok esetében az 1069/2009/EK rendelet 8., 9. és 10. cikkében említett állati melléktermékek;”;
                                             
                                          
                              
                                    c)
                                 
                                 
                                    az V. mellékletben a táblázat helyébe a következő szöveg lép:
                                    
                                                 
                                             
                                             
                                                „Származtatott termékek
                                             
                                             
                                                A kivitelre vonatkozó szabályok
                                             
                                          
                                                1.
                                             
                                             
                                                
                                                            —
                                                         
                                                         
                                                            Feldolgozott trágya
                                                         
                                                      
                                                            —
                                                         
                                                         
                                                            Szerves trágya, komposzt és biogázzá történő átalakításból származó emésztési maradványok, melyek a feldolgozott trágyán kívül nem tartalmaznak más állati mellékterméket vagy származtatott terméket
                                                         
                                                      
                                                            —
                                                         
                                                         
                                                            Feldolgozott trágyát keverőkomponensként tartalmazó feldolgozott állati fehérje
                                                         
                                                      
                                             
                                                Az alábbi származtatott termékeknek meg kell felelniük legalább a XI. melléklet I. fejezete 2. szakaszának a), b), d) és e) pontjában meghatározott feltételeknek:
                                                
                                                            —
                                                         
                                                         
                                                            Feldolgozott trágya
                                                         
                                                      
                                                            —
                                                         
                                                         
                                                            Szerves trágya, komposzt és biogázzá történő átalakításból származó emésztési maradványok, melyek a feldolgozott trágyán kívül nem tartalmaznak más állati mellékterméket vagy származtatott terméket
                                                         
                                                      
                                                            —
                                                         
                                                         
                                                            A feldolgozott állati fehérjében keverőkomponensként alkalmazott feldolgozott trágya
                                                         
                                                      
                                          
                                                2.
                                             
                                             
                                                Vértermékek és köztes termékek
                                             
                                             
                                                
                                                   A haszonállatok takarmányláncán kívüli felhasználásra szánt vér, vértermékek és köztes termékek, amelyeket az EU-ban állítottak elő, illetve amelyeket a XII. mellékletben vagy az e melléklet II. fejezetének 2. és 3. szakaszában meghatározott egészségügyi követelményeknek megfelelően importáltak az EU-ba, feltéve, hogy azok megfelelnek a rendeltetés hely szerinti harmadik ország behozatali előírásainak. ”